Document ID: /roh_data/filtered/fineweb-2-filterrobots_roh.jsonl.gz/71159

Kanton Graubünden
Chantun Grischun
Cantone dei Grigioni
La regenza grischuna ha prendì enconuschientscha dal rapport annual 2011 concernent l'execuziun da la lescha davart las prestaziuns supplementaras. Il rapport mussa in ulteriur augment da las prestaziuns supplementaras a la AVS ed a la AI. Plinavant ha la regenza approvà differentas contribuziuns e differents projects da vias.
Las prestaziuns supplementaras da l'onn 2011 èn s'augmentadas ulteriuramain
Er l'onn 2011 èn vegnidas pajadas dapli prestaziuns supplementaras en il Grischun. Quai mussa il rapport annual concernent l'execuziun da la lescha chantunala davart las prestaziuns supplementaras, dal qual la regenza ha prendì enconuschientscha. Il quint da gestiun 2011 preschenta custs nets da circa 94 573 000 francs. En cumparegliaziun cun l'onn precedent èn ils custs nets s'augmentads per circa 6 245 000 francs, respectivamain per 7,1 pertschient. L'entrada en vigur dal nov urden per la reordinaziun da la finanziaziun da la tgira per il 1. da schaner 2011 è stada il motiv principal ch'ils custs èn s'augmentads fermamain. La contribuziun federala a las prestaziuns supplementaras ha importà circa 24 857 000 francs, respectivamain 26,28 pertschient dals custs totals.
Il dumber dals cas activs da las prestaziuns supplementaras è s'augmentà per 1,8 pertschient en cumparegliaziun cun l'onn precedent. Il ferm augment dal dumber da persunas che retiran prestaziuns è bain sa mitigià in pau durant l'onn da gestiun, ma durant ils ultims tschintg onns è il dumber dals cas activs da las prestaziuns supplementaras s'augmentà per 19,0 pertschient. Per las prestaziuns supplementaras a las rentas da la AVS ha l'augment importà durant questa perioda 19,2 pertschient ed è stà in pau pli aut che quel da las prestaziuns supplementaras a las rentas da la AI cun 18,7 pertschient.
Las prestaziuns supplementaras a la AVS ed a la AI gidan là, nua che las rentas da la AVS e da la AI ensemen cun las ulteriuras entradas e cun l'ulteriura facultad da las persunas assicuradas na tanschan betg per cuvrir ils custs minimals da la vita. Igl exista in dretg giuridic da survegnir prestaziuns supplementaras. Ellas n'èn betg prestaziuns d'assistenza u agid social.
Revisiun parziala da l'ordinaziun davart la surveglianza da las fundaziuns
La regenza ha adattà l'ordinaziun davart la surveglianza da las fundaziuns. Las taxas annualas da surveglianza vegnan fixadas sco enfin ussa sin basa da la facultad brutta da la fundaziun. Bains culturals ed immobiglias che appartegnan a quella, che na genereschan betg grondas entradas e che servan directamain a l'intent da la fundaziun, na vegnan en il futur betg pli resguardads tar la fixaziun da las taxas da surveglianza. Da las taxas da surveglianza pli bassas vegnan a profitar en spezial museums che ston savens er mantegnair immobiglias istoricas che stattan per part sut la tgira da monuments, ma er fundaziuns che han l'intent da mantegnair e da publitgar ovras d'art.
La nova ordinaziun federala davart la planisaziun dal territori vegn beneventada
En sia resposta da consultaziun beneventa la regenza grischuna la revisiun parziala da l'ordinaziun federala davart la planisaziun dal territori. Per l'ina cuntegna la revisiun il fatg ch'ils edifizis d'abitar tenor il dretg vegl survegnan – tenor la nova lescha davart la planisaziun dal territori – il medem status sin il plaun da l'ordinaziun. Tenor il dretg vegl stuevi per part vegnir sclerì en il rom da la procedura per la permissiun da construcziun, sch'in edifizi d'abitar ordaifer las zonas da construcziun aveva intents agriculs u betg agriculs avant l'onn 1972. Tals scleriments n'èn betg pli necessaris. Per l'autra duain las prescripziuns vegnir schluccadas en quel senn, che l'energia che vegn producida en ils stgaudaments da laina dals manaschis agriculs ch'èn situads ordaifer la zona da construcziun, possia vegnir transportada sur distanzas pli lungas entaifer las zonas da construcziun. La regenza grischuna beneventa questa flexibilisaziun, perquai che la producziun d'energia or da materias primas regenerablas indigenas cun agid d'in indriz da chalur decentral è en l'interess da la publicitad.
Da vischnancas e da regiuns
Contribuziuns chantunalas a differentas instituziuns sco er contribuziuns ad occurrenzas culturalas
Projects da vias
La regenza ha approvà 14 480 000 francs per lavurs da construcziun sin ils suandants trajects:
- via dal Meir: lavurs d'impressari per segirar ina bova
- via dal Güglia: lavurs d'impressari per engrondir la storta Gross
- via dal Güglia: projectaziun dal sviament da Silvaplauna / tunnel da Silvaplauna
- via d'Engiadina: lavurs d'impressari e da cuvrida per la correcziun da la via da Schlarigna – Punt Muragl
Plinavant ha la regenza approvà il project d'exposiziun per la correcziun da la via Fatscheler, traject spartavias via dal Scanvetg – via dal Oberdorf. Il project da via sin il territori communal da St. Peter – Pagig cuntegna il schlargiament da la via da la vart da la val.
Gremi: regenza
Funtauna: rg chanzlia chantunala dal Grischun